Politiet modtager dyre regninger fra sygehuslæger, for blodprøver foretaget på spritbilister. Betalingen af regningerne går direkte til lægerne selv.

Sygehuslæger tager tusindvis af kroner for få minutters arbejde, penge som lægerne kan putte i deres egne lommer. En gennemgang TV 2 har foretaget viser, at sygehuslæger tager sig særdeles godt betalt for at tage blodprøver. Det gælder specielt læger i Slagelse, i Odense og i Aarhus.

Lægernes smarte fidus til at tjene ekstra penge bliver mulig, når politiet dukker op på sygehusene med en mulig spritbilist. For at fastslå spritbilistens promille, skal en læge udtage en blodprøve. Men fordi Rigspolitiet ikke har lavet en aftale med regionerne om hvad sådan en blodprøve skal koste, er det op til den enkelte læge at bestemme prisen.

Læger overskrider de vejledende takster

TV 2 Nyhederne har fået aktindsigt i regninger, som læger har sendt til politiet. Specielt i politikredsene Sydsjællands og Lolland-Falsters Politi, Fyns Politi og Østjyllands Politi er der adskillige regninger fra læger som overskrider de vejledende takster på maksimalt 1.400 kroner.

Kigger vi alene på regninger til Fyns Politi, som er på 1.500 kroner eller derover, har sygehuslæger siden den 24. januar 2014 til og med den 30. november 2015 sendt 120 regninger til politikredsen på i alt 209.000 kroner.

- Det synes jeg selvfølgelig er alt, alt for dyrt. Vi har aftaler med andre læger, som får langt mindre end det og sådan en aftale er vi selvfølgelig også interesserede i at få med lægerne på sygehusene, siger chefkonsulent Henriette Frandsen fra Rigspolitiet.

De enkelte sygehuslæger har overfor TV 2 Nyhederne ikke været meget for at forsvare, hvorfor de tager både 3.000 og 4.000 kroner for ganske få minutters arbejde. En af dem vil dog gerne, om end kortfattet, tale med TV 2’s journalist over telefonen.

Hvordan ender du på en pris på 4.000 kroner for en enkelt blodprøve?

- Det kan jeg ikke kommentere.

Det kan du ikke, eller det vil du ikke kommentere?

- Jeg ser ingen grund til at kommentere.

Det er jo fire-fem gange så meget som taksten lyder, jeg undrer mig over det, det lyder en smule grådigt?

- Det er…det kan man synes.

Lægeforeningen tager lægerne i forsvar

Lægeforeningen mener ikke deres medlemmer er grådige, men opfordrer Rigspolitiet til sammen med regionerne, at få lavet en aftale om faste priser.

- Det her er der jo ikke noget ulovligt eller forkert i. Det her, er et konsulentarbejde som bliver lavet udover lægens grundarbejde, det skal man lige tænke på. Jeg synes ikke der er noget forkert i det, men jeg kan godt forstå, at man kan undre sig over beløbets størrelse, siger Tue Flindt Müller, praktiserende læge og formand for attestudvalget i Lægeforeningen.

Mens sygehuslægerne udtager blodprøver for politiet, er de på arbejde for sygehuset. I princippet får de derfor dobbeltløn for deres arbejde. Regionerne vil nu arbejde på, at det fremover skal være hospitalet og ikke den enkelte læge som udskriver regningen og får pengene.

- Jeg synes det er en meget høj pris og vi har også tidligere sagt, at ordningen skal laves om, så hvis man tager blodprøven i sin arbejdstid, så skal pengene gå til sygehuset, ellers må man tage blodprøven i sin fritid, siger Ulla Astman, formand for Sundhedsudvalget i Danske Regioner.

Problemet har stået på længe

TV 2 Nyhederne fortalte første gang om problemet i 2014, hvor sygehuslæger fra Aabenraa Sygehus i flere tilfælde tog 3.000 kroner for at lave blodprøver. Dengang sagde Rigspolitiet at det skulle være slut med de dyre regninger. Men det er altså tydeligvis ikke slut. Rigspolitiet forklarer, at de har prioriteret at få aftaler i stand med praktiserende læger og ikke har nået at få lavet en aftale med lægerne på sygehusene.

- Det var ikke slut med regninger på 3.000 kroner i 2014 eller i 2015. Hvornår er det slut med de dyre regninger? Det er det lige så snart vi har en aftale med regionerne om, hvilken regulering der skal være på sygehusene, når vi kommer og har brug for at få udtaget blodprøver, siger Henriette Frandsen.

- Jeg håber på der bliver en aftale, så vi kan få opgaven udført af andre faggrupper og at vi kan gøre det til en afregning mellem sygehusafdelingerne og politiet, siger Ulla Astman.

Rigspolitiet regner med at have en aftale på plads i løbet af 2016.